**\_\_.08.2016**

**Informatīvais ziņojums**

**„Valsts budžeta finansējuma novirzīšanas bezmaksas interneta un datoru izmantošanai pašvaldību publiskajās bibliotēkās aktualitāte un turpmākā rīcība”**

**Pamatojums**

Informatīvais ziņojums ir sagatavots saskaņā ar Ministru kabineta 2016. gada 31. maija sēdes protokollēmuma Nr. 26 39.§ „Informatīvais ziņojums „Par valsts budžeta izdevumu pārskatīšanas 2017., 2018. un 2019. gadam rezultātiem un priekšlikumi par šo rezultātu izmantošanu likumprojekta „Par vidēja termiņa budžeta 2017., 2018. un 2019. gadam” un likumprojekta „Par valsts budžetu 2017. gadam” izstrādes procesā” 6.21. punktu, kurā Vides aizsardzības un reģionālās attīstības ministrijai (turpmāk – VARAM) sadarbībā ar Kultūras ministriju (turpmāk – KM) uzdots izvērtēt un līdz 2016. gada 1. jūlijam iesniegt izskatīšanai Ministru kabinetā informatīvo ziņojumu par valsts budžeta finansējuma novirzīšanas bezmaksas interneta un datoru izmantošanai pašvaldību publiskajās bibliotēkās aktualitāti un turpmāko rīcību.

**Situācijas raksturojums**

Valsts budžeta izdevumu pārskatīšanas procesā tika identificēta nepieciešamība izvērtēt valsts budžeta finansējuma novirzīšanas bezmaksas interneta un datoru izmantošanai pašvaldību publiskajās bibliotēkās aktualitāti, izdarot pieņēmumu, ka pamatā pašvaldību bibliotēku finansēšana būtu nodrošināma no pašvaldību budžeta līdzekļiem.

Lai sagatavotu informatīvo ziņojumu, tika analizēta KM sniegtā statistikas informācija, izvērtēts tiesiskais regulējums un apzināti riski. Izvērtēti Latvijas Pašvaldību savienības, Latvijas Lielo pilsētu asociācijas, nevalstisko organizāciju „Reģionālo attīstības centru apvienība” un „Latvijas Bibliotekāru biedrība” un vairāku pašvaldību individuāli iesūtītie viedokļi.

Vienotais bibliotēku datu pārraides tīkls aptver 811 bibliotēkas, filiālbibliotēkas un bibliotēku ārējos apkalpošanas punktus visā valsts teritorijā, nodrošinot pašvaldību publisko bibliotēku vienotu funkcionēšanu gan bibliotekārās darbības nodrošināšanai, gan iedzīvotāju piekļuvei internetam, saziņai ar valsti, ar autortiesībām aizsargātas informācijas resursiem, kas iespējama tikai pie šādas centralizētas tīkla infrastruktūras.

Ņemot vērā apstākļus, kad lauku teritorijās ir likvidētas pasta nodaļas, banku nodaļas, samazinājušās sabiedriskā transporta iespējas, bibliotēkas sniedz iedzīvotājiem nepieciešamos informācijas, komunikācijas un darījumu (transakciju) pakalpojumus, tādējādi tiek nodrošināta vismaz daļēja pakalpojumu pieejamība un iedzīvotajiem mazināts administratīvais slogs.

Pašvaldību publiskās bibliotēkas veic ikgadēju interneta lietotāju uzskaiti, lai statistikas rādītājos uzskaitītu pakalpojumu lietojamības daudzumu (skat. 1. tabulu).

1. tabula

Valsts vienotās bibliotēku informācijas sistēmas tīklā izmantotie elektroniskie resursi [KM, 2015]

|  |  |  |  |
| --- | --- | --- | --- |
| Datubāze | Cik bibliotēkās pieejamas | Pieejas sesijas | Skatītie šķirkļi |
| Letonika.lv | Visās | 184 846 | 714 374 |
| Lursoft | Visās | Nav datu | 73 953 |
| Leta | 21 | Nav datu | Nav datu |
| Britannica | 20 | 9 218 | 1 642 312 |
| EBSCO | 35 | 9169985 | 30055531 |
| NAIS | 130 | Nav datu | 2000 |
| **Kopā** | **9 364 049** | **32 488 170** |

Pašvaldību publisko bibliotēku darbības finansēšanu nodrošina pašvaldības no saviem budžeta līdzekļiem. 2015. gadā šim mērķim izmantoti 23,8 milj. *euro*, t.sk. informācijas tehnoloģiju pakalpojumiem 291 473 tūkst. *euro* (skat. pielikumu)*.*

Pēdējos gados bibliotēkās strauji pieaug virtuālo apmeklējumu skaits. Pašvaldību publiskajās bibliotēkās 2015. gadā reģistrēti 11,7 milj. apmeklējumu (t.sk. 6.6 milj. fizisko apmeklējumu, 3,2 milj. virtuālo apmeklējumu (skat. 1. attēlu) un 1,9 milj. bibliotēku sociālo tīklu apmeklējumu).



1. att. Pašvaldību bibliotēku virtuālo apmeklējumu skaits [KM, 2015]

2016. gadā valsts budžeta līdzfinansējums 437 485 *euro* un pašvaldību budžeta līdzekļi informācijas tehnoloģiju pakalpojumiem 289,2 tūkst. *euro* pašlaik pašvaldību bibliotēkās nodrošina optimālus apstākļus centralizētu datoru, interneta un vispārpieejamo elektroniskās informācijas resursu publiskai pieejamībai. Valsts budžeta līdzfinansējums sastāda 0.04 *euro* vienam publiskās bibliotēkas apmeklējumam, kas apliecina finansējuma izlietojuma 811 pašvaldību bibliotēkās efektivitāti pret sniegto pakalpojumu klāstu.

**Valsts līdzfinansējuma piešķiršanas kārtība**

Valsts budžeta līdzfinansējums pašvaldību publiskajām bibliotēkām tiek piešķirts saskaņā ar Ministru kabineta 2014. gada 30. septembra noteikumiem Nr. 591 „Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās”.

Valsts budžeta līdzfinansējums tiek aprēķināts, pamatojoties uz Kultūras informācijas sistēmu centra (turpmāk – KISC) iesniegto informāciju. Līdzfinansējums kopš 2008. gada ir samazinājies turpat trīs reizēs – no 1 338 780 *euro* (ar PVN) 2008. gadā, paredzot finansējumu sistēmas interneta tīkla attīstībai, līdz 437 485 *euro* (ar PVN) 2016. gadā, nodrošinot tikai uzturēšanu (skat. 2. attēlu). Piešķirtie līdzekļi 2016. gadā neparedz finanšu resursus jauna alternatīva datu pārraides tīkla izveidei vai pilnveidošanai, kas būtu saistīta ar esošā tīkla iekārtu pārprogrammēšanu un citām izmaiņām.

2. att. Pašvaldību publisko bibliotēku līdzfinansējums [VARAM, 2016]

Valsts budžeta līdzfinansējumu piešķir valsts budžeta VARAM programmā 30.00.00 „Pašvaldību attīstības nacionālie atbalsta instrumenti” paredzētā finansējuma apmērā, lai kārtējā gadā pašvaldību publiskajās bibliotēkās Valsts vienotajā bibliotēku informācijas sistēmā nodrošinātu šādus pakalpojumus:

1. interneta abonēšanu – vienotā bibliotēku datu pārraides tīkla pieslēguma bibliotēkā abonēšanu. Tīklā tiek nodrošināts maģistrālais interneta piekļuves pieslēgums, kas nodrošina piekļuvi Latvijas interneta resursiem ar garantētu datu pārraides ātrumu 600 Mbps un piekļuvi ārzemju interneta resursiem – 150 Mbps;
2. palīdzības dienesta pakalpojumus, kas nodrošina pašvaldību publisko bibliotēku datortehnikas un vienotā bibliotēku tīkla darbības uzraudzību.

Saskaņā ar KISC veikto iepirkumu „Vienotā bibliotēku datu pārraides tīkla pieslēgumu darbības nodrošināšana 2016. gadā, ID Nr. KISC 2015/3/3-1-T3”, 2016. gada 12. februārī noslēgts līgums par Vienotā bibliotēku datu pārraides tīkla pieslēgumu darbības nodrošināšanu 2016. gadā (Līgums Nr. 3-1-L1/16/68) starp KISC, Valsts reģionālās attīstības aģentūru (turpmāk – VRAA) un piegādātāju apvienību (SIA „Lattelecom”, SIA „Telia Latvia” un SIA „Stream Networks”) par sekojošu pakalpojumu sniegšanu:

* 1. Elektroniskās informācijas apmaiņa starp bibliotēkām ar attiecīgam lietojumam nepieciešamajiem datu pārraides kvalitatīvajiem parametriem.
	2. Elektroniskās informācijas apmaiņas drošības pārvaldība, bibliotēku iekšējo un ārējo (publisko bibliotēku apmeklētāju) lietotāju tiesību nodalīšana un kontrole gan lokālajā tīklā, gan WAN datu pārraides infrastruktūrā, centralizēta ugunsmūru un tīkla drošības politikas pārvaldība.
	3. Interneta piekļuve, datu pārraides tīkls (katrai bibliotēkai ir izveidots vienotā bibliotēku datu pārraides tīkla pieslēgums ar izdalītu datu kanālu 1 Mbps, 2 Mbps, 4 Mbps un 10 Mbps), kas pieslēgts centralizētajam, rezervētajam interneta piekļuves resursam, kas īpaši konfigurēts, lai optimizētu un nodalītu bibliotēkām svarīgas programmatūras darbināšanu, automātiska autorizācija un piekļuve noteiktiem resursiem internetā. Līguma ietvaros tiek apmaksāta interneta abonēšana un palīdzības dienesta pakalpojumi, kā arī centralizēti konfigurēta piekļuve Latvijas bibliotēku elektroniskajiem katalogiem, ugunsmūru un satura filtrācijas sistēmas, kas nodrošina kopīgas drošības politikas ievērošanu visās bibliotēkās, centralizēti pieslēdzoties interneta resursiem. Datu bāzes netiek apmaksātas. Pilntekstu datu bāzes, piemēram, Lursoft.lv laikrakstu bibliotēka un Letonika.lv, nodrošina pašvaldības, bet citas datu bāzes bibliotēkas var abonēt par saviem līdzekļiem.
	4. Centralizēta datu pārraides tīkla pārvaldība un parametru kvalitātes kontrole ar ikmēneša atskaišu sistēmas nodrošināšanu.
	5. Droša un efektīva datortehnikas un lietotāju piekļuves kontroles un pārvaldības nodrošināšana izveidotajā bibliotēku tīkla domēnā, iekļaujot vairāk nekā 3500 datortehnikas vienību ar programmnodrošinājumu.

**Tiesiskais regulējums**

Valsts budžeta līdzfinansējuma piešķiršana bezmaksas interneta un datoru izmantošanai pašvaldību publiskajās bibliotēkās balstīta uz šādam tiesību normām:

1. Bibliotēku likuma 15. panta otrās daļas 4. punkts nosaka valsts un pašvaldību bibliotēku īpašos pienākumus – nodrošināt bibliotēkas lietotājiem bezmaksas pieeju internetam un vispārpieejamiem elektroniskās informācijas resursiem, kā arī nodrošināt iespēju bez maksas izmantot datoru.
2. Bibliotēku likuma 17. panta astotā daļa paredz, ka bibliotēkas var saņemt arī valsts budžetā vai pašvaldību budžetos paredzētos finanšu līdzekļus īpašu ar bibliotēku darbību, attīstību un zinātnisko pētniecību saistītu projektu un programmu realizēšanai. Datoru, interneta un vispārpieejamo elektroniskās informācijas resursu publisku pieejamību pašvaldību bibliotēkās nodrošina, izmantojot valsts budžeta līdzfinansējumu. Kārtību, kādā minēto valsts budžeta līdzfinansējumu piešķir pašvaldību bibliotēkām, nosaka Ministru kabinets.
3. Bibliotēku likuma 23. panta trešā daļa nosaka, ka valsts un pašvaldību bibliotēku lietotājiem ir tiesības bez maksas izmantot publiski pieejamos datorus, kā arī internetu un vispārpieejamos elektroniskās informācijas resursus.
4. Valsts pārvaldes iekārtas likuma 100. pants nosaka, ka valsts pārvaldes pakalpojumu portāla tīmekļa vietnē www.latvija.lv vienuviet jānodrošina valsts pārvaldes pakalpojumu un ar tiem saistītās informācijas pieejamību privātpersonām un valsts pārvaldei, piekļuvi e-pakalpojumiem un elektronisko saziņu starp privātpersonām un valsts pārvaldi.
5. Ministru kabineta 2014. gada 30. septembra noteikumi Nr. 591 „Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās”.

**Iespējamie riski un sekas valsts budžeta līdzfinansējuma pārtraukšanas gadījumā**

Pārtraucot valsts budžeta līdzfinansējumu pašvaldību publiskajām bibliotēkām, ir saskatāmi vairāki riski:

* 1. Tiks pārkāptas Bibliotēku likumā noteiktās tiesību normas par bezmaksas pieeju internetam, vispārpieejamiem elektroniskās informācijas resursiem un datoriem pašvaldību publiskajās bibliotēkās.
	2. Tiks pārkāptas Valsts pārvaldes iekārtas likuma normas par valsts pārvaldes pakalpojumu un ar tiem saistītās informācijas pieejamību privātpersonām un valsts pārvaldei, piekļuvi e-pakalpojumiem un elektronisko saziņu starp privātpersonām un valsts pārvaldi.
	3. Tiks ierobežotas personu tiesības būt informētam par tiesiskā regulējuma saturu un tā izmaiņām, jo oficiālo publikāciju „Latvijas Vēstnesis” nodrošina tikai elektroniski, izdodot tīmekļa vietnē [www.vestnesis.lv](http://www.vestnesis.lv).
	4. Tiks ierobežotas iespējas izmantot pašvaldību bibliotēku infrastruktūru (dators ar interneta pieslēgumu), kas nepieciešama gan e-pakalpojumu pieteikšanai un saņemšanai (pašreiz pārvaldes pakalpojumu portāla tīmekļa vietnē www.latvija.lv ir pieejami vairāk nekā 460 e-pakalpojumu), gan dokumentu elektroniskai parakstīšanai, izmantojot eID vai virtuālo eParaksta portālu.
	5. Tiks ierobežotas digitālās informācijas attīstības projektu un produktu izmantošanas iespējas pašvaldību publiskajās bibliotēkās, jo finanšu trūkuma dēļ pašvaldības nespēs nodrošināt interneta sakaru abonēšanu savām bibliotēkām, tādējādi liedzot tām izmantot ne tikai Latvijas Nacionālās bibliotēkas, bet arī citu atmiņas institūciju digitālo resursu un ar autortiesībām aizsargāto resursu pieejamību pašvaldību publiskajās bibliotēkās (Autortiesību likums, 23. pants. Darbu izmantošana bibliotēku, arhīvu un muzeju vajadzībām).
	6. Tiks liegta pieeja ar autortiesībām aizsargātajiem elektroniskajiem resursiem – datu bāzes, filmas.lv, diva.lv, nacionālā digitālā bibliotēka (nebūs pieejami ~70% no e-resursa diva.lv ierakstiem, t.i. 2672 stundas Latvijas televīzijas ierakstu un 2940 stundas Latvijas radio ierakstu. No e-resursa filmas.lv 218 filmām nebūs pieejamas 107 filmas. Jāatzīmē, ka kopš portāla filmas.lv darbības sākuma tieši pašvaldību publiskajās bibliotēkās filmas skatītas vairāk kā 40 000 reižu).
	7. Netiks nodrošina pašvaldību publisko bibliotēku datortehnikas un vienotā bibliotēku tīkla darbības uzraudzība un centralizēta datortehnikas pārvaldība (vairāk nekā 3500 datortehnikas vienības ar programmnodrošinājumu), t.sk. drošības politika un „Trešais tēva dēls” domēna infrastruktūra.
	8. Valsts līdzfinansējuma pārtraukšana apgrūtinās bibliotēku sadarbību, palielinās nevienlīdzības riskus bibliotēku pakalpojumu pieejamībā dažādās pašvaldībās (piemēram, līdzšinējo bezmaksas pakalpojumu pārvēršanu par maksas pakalpojumiem, elektroniskās informācijas pieejamības ierobežojumi, bibliotēku slēgšana u.tml.), palielināsies pašvaldību izdevumi bibliotēku informācijas sistēmu uzturēšanā.
	9. Netiks maksimāli efektīvi izmantoti finanšu līdzekļi un uzlikts nesamērīgs administratīvais slogs decentralizētu pakalpojumu iegādes un finansējuma plūsmu nodrošināšanai salīdzinājumā ar esošo sadarbības modeli.
	10. Tiks apdraudēta vienotā datu tīkla pastāvēšana.

 Vienotā bibliotēku datu pārraides tīkla darbība pēdējos sešos gados, valsts budžeta līdzfinansējumam samazinoties, tika nodrošināta minimālā iespējamā kvalitātes līmenī :

* samazināti problēmu reakcijas un atrisināšanas laiki;
* samazināti pakalpojuma pieejamības laiki;
* pieslēgumu kvalitāte samazināta no simetriski garantēta ātruma uz maksimāli pieejamo.

 Pārtraucot finansējumu bibliotēkām, tiktu apdraudēta vienotā datu tīkla pastāvēšana, kur katra bibliotēka ir kopējās informācijas apmaiņas ķēdes nodrošinātāja un tā nav iespējama, izslēdzot kādu bibliotēku no kopējā saistīto pakalpojumu sniedzēju skaita. Arī līdzfinansējuma samazināšana var likt bibliotēkām samazināt interneta ātrumu (pašreiz vid. 2 Mbps), kā rezultātā, meklējot citu risinājumu, pašvaldības sāks atteiksies no vienotā bibliotēku datu pārraides tīkla pakalpojuma, zaudējot visas pieejas centralizētām datu krātuvēm un vienotam palīdzības dienesta monitoringam. Tāpat datu pārraides tīkla tehniskā infrastruktūra noveco, tās atjaunināšana un datu pārraides ātruma palielināšana visiem bibliotēku pieslēgumiem nākotnē prasīs papildus investīcijas.

* 1. Savukārt, vērtējot iespēju organizēt jaunu iepirkumu, pastāv iespēja nelietderīgi izlietot valsts budžeta līdzekļus, no jauna ierīkojot/ konfigurējot publisko bibliotēku pieslēgumus.

2008. gadā vienotā bibliotēku datu pārraides tīkla izveide tika realizēta par Bila & Melindas Geitsu fonda piešķirtā granta līdzekļiem[[1]](#footnote-1). Šobrīd, izsludinot atklātu konkursu par vienota bibliotēku datu pārraides tīkla ar atbilstošu funkcionalitāti izveidi, izmaksas būtu aptuveni līdzīgas. Piešķirtā līdzfinansējuma apjomā nevar realizēt šāda tīkla izveidi, bet var nodrošināt tā darbību minimālā iespējamā kvalitātes līmenī, kā 2016. gadā, nodrošinot iedzīvotājiem pieeju internetam un citiem e-pakalpojumiem saziņai ar valsts institūcijām katrā bibliotēkā (katrā pagastā) bez maksas.

Katru gadu, atbilstoši MK 2014. gada 30. septembra noteikumu Nr. 591 „Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās” 3. punktam, tiek organizēta iepirkuma procedūra. Iepirkums ir sarunu procedūra ar operatoru apvienību Lattelecom SIA/ Telecentrs SIA (2016. gadā Telecentra vietā – Stream Networks SIA) /Telia Latvia SIA. Iepirkuma procedūras laikā ar pretendentu apvienību tiek panākta vienošanās par iespēju nodrošināt visu pakalpojumu atbilstoši valsts mērķdotācijai. 2016. gadā vienošanās tika noslēgta, ņemot vērā pieslēgumu skaita samazinājumu no 814 uz 811 (bibliotēkas slēgtas un apvienotas) un arī operatoru datu centru pakalpojumu izmaksu samazinājumu. Starpība starp 2015. gada un 2016. gada izmaksu samazināšanos ir 3% - atbilstoši šīs izmaiņas to kompensēja. Jebkuram citam tikai Interneta pakalpojumu sniedzējam būtu no jauna jāizveido visa vienotā datu pārraides tīkla infrastruktūra, kā arī jānodrošina tādu pakalpojumu sniegšana, kas šobrīd bibliotēkās ir standarta pakalpojums. Tādējādi, cita Interneta pakalpojumu sniedzēja izvēle nebūtu ekonomiski pamatojama.

**Iespējamā ietekme uz pašvaldību budžetiem bezmaksas interneta un datoru izmantošanai pašvaldību publiskajās bibliotēkās**

Saskaņā ar Bibliotēku likuma 17. panta pirmo daļu, pašvaldību publiskās bibliotēkas tiek finansētas no pašvaldību budžetiem, attiecīgi 2015. gadā (2016. gada dati būs pieejami 2017. gadā) šim mērķim no pašvaldību budžetiem izmantoti 23,8 milj. *euro gadā*, t.sk. informācijas tehnoloģiju pakalpojumiem 291,4 tūkst. *euro* gadā.

Saskaņā ar Bibliotēku likuma 17. pantu astoto daļu valsts budžets līdzfinansē bezmaksas interneta un datoru izmantošanu pašvaldību publiskajās bibliotēkās, attiecīgi 2016. gadā šim mērķim no valsts budžeta izmantoti 437 485 *euro* gadā.

Lai nodrošinātu bezmaksas interneta un datoru izmantošanu pašvaldību publiskajās bibliotēkās, ir šāds finansējums:

1. valsts budžeta līdzfinansējums 437 485 *euro* gadā (Bibliotēku likuma 17. panta astotā daļa);
2. pašvaldību budžetu līdzfinansējums 291 473 *euro* gadā. (Bibliotēku likuma 17. panta pirmā daļa).

Lai Latvijas iedzīvotājiem nodrošinātu bezmaksas interneta un datoru izmantošanu 811 pašvaldību publiskajās bibliotēkās, finansējums sastāda 726 685 *euro* gadā, no kā aptuveni 40% līdzfinansē no pašvaldību budžetiem un aptuveni 60% līdzfinansē no valsts budžeta.

Iespējamā papildus ietekme uz 119 pašvaldību budžetiem pārskata perioda apmērā ir 437 485 *euro* gadā kopā jeb 539 *euro* gadā par katru no 811 bibliotēkām, pie nosacījuma, ka tiek iepirkti centralizēti pakalpojumi, kā šobrīd.

Svarīgi norādīt, ka valsts līdzfinansējums ir paredzēts konkrētam mērķim – interneta abonēšanai un palīdzības dienestam, kas veiksmīgi tiek īstenots vienādā apjomā un kvalitātē visās bibliotēkās. Savukārt pašvaldības līdzfinansējums ir paredzēts bibliotēku IKT infrastruktūras uzturēšanai, t.sk., datoru, programmu u.c. IKT infrastruktūras iegādei, bibliotēku remontiem, atbalstu bibliotekāriem[[2]](#footnote-2). Pašvaldību līdzfinansējums IKT infrastruktūrai 2013. – 2015. gados ir skatāms pielikumā. Bibliotēkas ir pašvaldību iestādes, kas tiek uzturētas no pašvaldību budžetiem. Lai nodrošinātu bibliotēku darbu kopumā, katra pašvaldība tās finansē tādā apjomā, kādā to atļauj pašvaldības budžeta iespējas un kādas ir pašvaldības izvirzītās prioritātes. Svārstības pašvaldību līdzfinansējuma apjomā (skat. pielikumu) skaidrojamas ar pašvaldību iespējām atbalstīt savas bibliotēkas, kas ir viens no atbalsta pasākumiem iedzīvotāju dzīves kvalitātes nodrošināšanā. Pašvaldības, ņemot vērā pašvaldības budžeta iespējas, katra savā apjomā investē līdzekļus datortehnikas nomaiņā un uzturēšanā, lielāka datu pārraides ātruma nodrošināšanā un citiem ieguldījumiem IKT infrastruktūrā. Kopā tiek panākts pašreizējais sadarbības modelis - bezmaksas interneta un datoru izmantošanas iespējas Latvijas iedzīvotājiem.

Likuma par Bibliotēkām prasības ir jāizpilda gan no pašvaldību, gan valsts puses, nodrošinot optimālu un izmaksu ziņā efektīvu sadarbības modeli, sniedzot bezmaksas interneta un datoru izmantošanas iespējas visiem Latvijas iedzīvotājiem.

**Saistīto pušu viedokļi**

VARAM un KM atbalsta valsts budžeta līdzfinansējuma piešķiršanu 437 485 *euro* apmērā pašvaldību publiskajām bibliotēkām 2017. gadā, saglabājot līdzfinansējuma apjomu 2016. gada līmenī, tādejādi nodrošinot katram Latvijas iedzīvotājam līdzvērtīgu piekļuvi interneta resursiem visās pašvaldību publiskajās bibliotēkās.

Saskaņā ar Latvijas Pašvaldību savienības 2016. gada 7. jūnija valdes sēdes lēmumu, interneta pieslēgumu pašvaldību publiskajās bibliotēkās finansēšanas pārlikšana pašvaldību budžetos netiek atbalstīta un Finanšu ministrija tiek aicināta arī turpmāk paredzēt valsts budžeta finansējumu interneta pieslēgumiem pašvaldību publiskajās bibliotēkās, kā tas noteikts Bibliotēku likuma 17. panta astotajā daļā.

Līdztekus Latvijas Pašvaldību savienības viedoklim, arī Latvijas Lielo pilsētu asociācijas, biedrības „Reģionālo attīstības centru apvienība”, Latvijas Bibliotekāru biedrības un vairākas pašvaldību VARAM adresētās vēstulēs noraidīts ierosinājums pašvaldību publiskajās bibliotēkās bezmaksas interneta un datoru izmantošanu finansēt no pašvaldību budžeta līdzekļiem.

**Priekšlikumi turpmākai rīcībai**

Turpināt turpmākajos gados Ministru kabineta 2014. gada 30. septembra noteikumu Nr. 591 „Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās” 2. punktā noteikto uzdevumu izpildi 2016. gada budžeta finansējuma apmērā, lai pašvaldību publiskajās bibliotēkās nodrošinātu valsts vienotajā bibliotēku informācijas sistēmā šādus pakalpojumus:

* 1. interneta abonēšana;
	2. palīdzības dienests, kas nodrošina pašvaldību publisko bibliotēku datortehnikas un vienotā bibliotēku tīkla darbības uzraudzību.

Precizēt Ministru kabineta 2016. gada 31. maija sēdes Nr. 26 39 § protokollēmuma „Informatīvais ziņojums „Par valsts budžeta izdevumu pārskatīšanas 2017., 2018. un 2019. gadam rezultātiem un priekšlikumi par šo rezultātu izmantošanu likumprojekta „Par vidēja termiņa budžeta 2017., 2018. un 2019. gadam” un likumprojekta „Par valsts budžetu 2017. gadam” izstrādes procesā”” 3.8. apakšpunktu, norādot VARAM finansējumu 2017. gadam 206 759 *euro* un 2018. gadam 206 527 *euro*. Pašreizējā 3.8. apakšpunkta redakcijā ir iekļauts arī finansējums bezmaksas interneta un datoru izmantošanai pašvaldību bibliotēkās 451 015 EUR gadā. Savukārt protokollēmuma projekta 6.21. punkts paredz VARAM sadarbībā ar KM līdz 2016. gada 1. jūlijam izvērtēt valsts budžeta finansējuma novirzīšanas bezmaksas interneta un datoru izmantošanai pašvaldību publiskajās bibliotēkās aktualitāti un iesniegt Ministru kabinetā informatīvo ziņojumu par turpmāko rīcību. Tāpēc pašreizējā protokollēmuma projekta 3.8. apakšpunkta redakcija nav korekta, jo nevar paredzēt resursu citu izdevumu segšanai līdz minētā izvērtējuma veikšanai.

VARAM rast iespēju mazināt administratīvo slogu un izvērtēt Ministru kabineta 2014. gada 30. septembra noteikumu Nr. 591 „Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās” 3. punktā noteikto kārtību, izskatot iespēju neiesaistīt VRAA valsts budžeta līdzfinansējuma izmaksāšanā pakalpojumu sniedzējam, nepieciešamības gadījumā izdarot grozījumus augstāk minētajos noteikumos.

Pielikumā: Valsts budžeta līdzfinansējums datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās, tabula uz 4 (četrām) lapām.

vides aizsardzības un reģionālās attīstības ministra vietā –

satiksmes ministrs Uldis Augulis

Vīza: valsts sekretārs Rinalds Muciņš

03.08.2016. 13:35

2798

M.Anspoka

67026938, maija.anspoka@varam.gov.lv

J.Glazkovs

67026939, janis.glazkovs@varam.gov.lv

**Pielikums**

**Valsts budžeta līdzfinansējums datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās**









1. „Trešais tēva dēls” publiskās bibliotēkas attīstībai. Valsts aģentūra „Kultūras informācijas sistēmas” 2008: http://www.3td.lv/index.php/lv/atbalsts/valsts/ [↑](#footnote-ref-1)
2. „Trešais tēva dēls” publiskās bibliotēkas attīstībai. Valsts aģentūra „Kultūras informācijas sistēmas” 2008: http://www.3td.lv/index.php/lv/atbalsts/pasvaldibas/ [↑](#footnote-ref-2)